Özlem Sara Cekic (SF), 2011-05-03:
Der er mange grunde til, at man bliver hjemløs i dag.
En af grundene er jo, at man kan være socialt udsat.
En anden grund er jo – og det har vi prøvet at bokse med regeringen om hele sidste år, hvor det var EU's fattigdomsår – at man kan være fattig, at man ikke har råd til at betale sin husleje og det er svært at få enderne til at mødes, og der har det heller ikke hjulpet, at regeringen har indført fattigdomsydelser, som gør, at mennesker har svært ved at betale deres husleje.
Det viser SFI-rapporten også.
Der er en overrepræsentation af folk, der kommer fra kontanthjælpssystemet, som går hen og bliver hjemløse.
Når man ser på SFI-rapporten, kan man også samtidig se, at en fjerdedel af de mennesker, som mister deres bolig, også er boligløse og hjemløse efter et år.
Det er jo selvfølgelig dybt, dybt bekymrende, fordi det bliver en måde at starte sin karriere som udsat på på gaden ved at bo hos venner og familie for at få hverdagen til at hænge sammen for sig selv, men også for ens børn.
En anden grund til, at folk bliver hjemløse, er jo kontanthjælpssanktionerne.
De hårde sanktioner, der er på kontanthjælpsområdet, kommer jo også fra huller i lovgivningen, som vi tidligere har påpeget over for ministeren.
F.eks. er det desværre sådan i dag, hvis kommunen administrerer ens kontanthjælp og man misser en rudekuvert, fordi postvæsenet ikke har leveret eller den er blevet smidt ind hos naboen eller man simpelt hen er så bange for rudekuverter som sindslidende, at man ikke åbner dem, så mister man jo retten til kontanthjælp.
Det gør jo, at når kommunen samtidig administrerer boligudgiften, stopper de også med at betale huslejen.
Vi har også påpeget, at der er der også nogle huller.
Den tredje grund, som Socialdemokraterne har stillet det her forslag på baggrund af, er jo, at der nu er så mange bureaukratiske regler, at det er svært at gennemskue de her ting som borger.
Det gør jo selvfølgelig dybt indtryk på os, når 50 pct. af dem, der er blevet udsat for tvangsudsættelser, ikke havde søgt boligsikring.
Vi ved også fra tal fra Den Sociale Retshjælp, at 30 pct. faktisk havde ret til boligsikring, men ikke havde fået det.
Alt tyder jo på, at det er et område, som i den grad har brug for, at reglerne bliver kigget igennem, for vi kan ikke leve med, at der år efter år kommer nye tal, der viser, at der er flere og flere, der bliver sat på gaden.
Bemærk, at det ikke er antal personer, det er antal husstande, så antallet af personer er langt, langt højere.
Vi støtter fuldt ud det her forslag.
Vi synes, det er et rigtig godt initiativ, og vi har også sammen med Socialdemokraterne fremlagt et andet forslag, som også kan spille med i forhold til det her, nemlig, at vi ingen børnefamilier ønsker på gaden.
Og vi vil også være med til at afskaffe de fattigdomsydelser, der gør, at man ikke har råd til at betale sin husleje.
For hvis man ikke vil lytte og man ikke vil tage de råd til sig, er det jo spild af alles kræfter og ressourcer, at man bestiller rapporter, som kun skal bruges som pynt i bogreolen.
Indtil videre har SFI jo sagt, og det kan man også læse i rapporten, at der er en overrepræsentation af folk, som kommer fra kontanthjælpssystemet; der er bureaukratiske regler, som er et problem; der er mange mennesker, der bliver sat på gaden, som ikke havde søgt boligstøtte, eller som har problemer med at gennemskue reglerne.
Så synes jeg også, man er forpligtet til at lytte.
Desværre har vi indtil videre ikke set en regering, som har været i stand til at lytte.
Vi har jo siddet til mange forhandlinger.
Regeringen vil jo f.eks. gerne indføre sådan noget symbolpolitik, med at nu skal folk tilmeldes PBS.
Selv det har vi sagt ja til, selv om vi ved, at det jo ikke er, fordi folk ikke kan gå ned og tilmelde sig PBS, men det er, fordi de ikke har råd til at betale huslejen.
Det er ikke, fordi vi ikke har vist velvilje til at have et samarbejde, men vi ønsker bare nogle grundlæggende forslag, som kan rykke, og som kan knække kurven i forhold til det antal mennesker, der bliver sat på gaden, for vi er meget, meget bekymrede.
Vi synes, det et rigtig godt forslag, der er kommet fra Socialdemokraterne, og det støtter vi.